**Komisijas nolikums, kura pieņem lēmumu par** **sertifikāta izsniegšanu, apturēšanu un anulēšanu, kā arī apliecības apturēšanu un atsaukšanu** personām, kas nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju

un

**piena šķirņu govju un kazu virspārraudzības rezultātu izvērtēšanu**

Izdots saskaņā ar Valsts pārvaldes iekārtas likuma

72.panta pirmās daļas 1.punktu un

Dzīvnieku audzēšanas un ciltsdarba likuma

14.panta piekto daļu, 2019.gada 12.marta Ministru kabineta noteikumu Nr.116

“Prasības personām, kas nodarbojas ar lauksaimniecības dzīvnieku vērtēšanu,

snieguma pārbaudi un pārraudzību, mākslīgo apsēklošanu, olšūnu un embriju

transplantāciju” 2.punktu

Izdots saskaņā ar 2019.gada 28. maija Ministru kabineta noteikumiem Nr. 228 “Slaucamo govju un slaucamo kazu pārraudzības un snieguma pārbaudes kārtība” 59.punktu

**1. Vispārīgie noteikumi**

1.1. Nolikumā noteikts Lauksaimniecības datu centra (turpmāk – LDC) izveidotās komisijas, kura pieņem lēmumu par sertifikāta izsniegšanu, apturēšanu un anulēšanu, apliecības apturēšanu un atsaukšanu, LDC iesniegto piena šķirņu govju un kazu virspārraudzības rezultātu un Šķirnes lauksaimniecības dzīvnieku audzētāju biedrības (turpmāk – Biedrība) sniegtās informācijas par lauksaimniecības dzīvnieku snieguma pārbaudes un izcelsmes datu virspārraudzībā konstatēto neatbilstību izvērtēšanu (turpmāk – Komisija) sastāvs un darba organizēšanas kārtība, kā arī prasību izvērtēšanas metodika:

1.1.1. sertifikāta izsniegšanai, apturēšanai un anulēšanai;

1.1.2. apliecības apturēšanai un atsaukšanai;

1.1.3. piena šķirņu govju un kazu LDC virspārraudzības rezultātu izvērtēšanai.

1.1.4. biedrību sniegtās informācijas par lauksaimniecības dzīvnieku snieguma pārbaudes un izcelsmes datu virspārraudzībā konstatētām neatbilstībām.

1.2. Šis LDC direktora izdotais nolikums tiek publicēts LDC tīmekļvietnē <http://www.ldc.gov.lv> .

1.3. Komisijas lēmumu var apstrīdēt, iesniedzot iesniegumu LDC direktoram. LDC direktora lēmumu var pārsūdzēt tiesā Administratīvā procesa likumā noteiktajā kārtībā.

**2. Komisijas sastāvs**

2.1.  Komisijā ir viens LDC pārstāvis, viens Zemkopības ministrijas pārstāvis, divi pārstāvji no nevalstiskas organizācijas un viens pārstāvis no Pārtikas un veterinārā dienesta.

2.2. Datu centrs savā tīmekļvietnē publicē datu centra apstiprinātu Komisijas nolikumu, kurā noteikts Komisijas sastāvs un darba organizēšanas kārtība.

**3. Personas, kas nodarbojas ar lauksaimniecības dzīvnieku vērtēšanu, snieguma** **pārbaudi un pārraudzību, mākslīgo apsēklošanu, olšūnu un embriju transplantāciju dokumentu iesniegšanas kārtība**

3.1. Persona, kas nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju (turpmāk – Persona) var saņemt sertifikātu vai kārtot pārbaudes testu, ja LDC iesniedz:

3.1.1. iesniegumu (turpmāk – Iesniegums);

3.1.2. izglītību apliecinoša dokumenta kopiju saskaņā ar prasībām izglītībai, kas noteiktas MK noteikumu Nr.116 “Prasības personām, kas nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju” (turpmāk – Noteikumi Nr.116) II sadaļā;

3.1.3. šķirnes lauksaimniecības dzīvnieku audzētāju biedrības (turpmāk – biedrība) vai krustojuma cūku audzētāju organizācijas (turpmāk – organizācijas) vai dzīvnieku mākslīgās apsēklošanas komersanta (turpmāk – Komersants) izsniegts apliecinājums par Noteikumu Nr.116 7.1.2., 7.2.2., 7.3.2. un 7.4.2. apakšpunktā vai 8. punktā minēto praktisko iemaņu apgūšanu attiecīgajā darbības jomā un 9. punktā minētās teorētiskās apmācības apliecinoša dokumenta kopiju.

3.2. Iesniegumu sagatavo rakstiski – papīra vai elektroniska dokumenta formā, ja tas sagatavots atbilstoši normatīvajiem aktiem par elektronisko dokumentu noformēšanu;

3.3. Iesniegums un dokumentiem papīra formā jāiesniedz: LDC, Republikas laukumā 2, Rīgā, LV-1010, rakstot elektroniski (parakstīts ar drošu elektronisko parakstu) – uz e-pasta adresi: ldc@ldc.gov.lv;

**4. Komisijas sēdes sasaukšanas un norises kārtība**

4.1. Komisijas sēdes tiek sasauktas šādos gadījumos:

4.1.1. Ja saņemts Iesniegums;

4.1.2. Ja konstatēts, ka Personas darbība neatbilst normatīvajiem aktiem par dzīvnieku audzēšanu un ciltsdarbu – Persona nepilda normatīvo aktu prasības dzīvnieku audzēšanas, ciltsdarba vai veterinārmedicīnas jomā vai ir sniegusi nepatiesu informāciju, tostarp saņemta informācija no Pārtikas un veterinārā dienesta par konstatētiem pārkāpumiem;

4.1.3. Persona noteiktajā termiņā nav paaugstinājusi kvalifikāciju attiecīgajā darbības jomā un noteiktajā termiņā nav veikusi darbības sertifikātā norādītajā jomā;

4.1.4. Saņemta sūdzība, kurā norādītas konkrētas ziņas par Personas darbības neatbilstību normatīvajiem aktiem par dzīvnieku audzēšanu un ciltsdarbu;

4.1.5. Ja tiek izvērtēts LDC iesniegtais virspārraudzības rezultātu pārbaudes akts;

4.1.6. Ja tiek izvērtēts Biedrības iesniegtais snieguma pārbaudes un izcelsmes datu virspārraudzības pārbaudes rezultātu akts saskaņā ar 2019.gada 28. maija Ministru kabineta noteikumu Nr. 228 “Slaucamo govju un slaucamo kazu pārraudzības un snieguma pārbaudes kārtība” (turpmāk ­– Noteikumi Nr.228) 64.punktu;

4.1.7. Ja tiek izvērtēta Biedrības iesniegtā informācija par lauksaimniecības dzīvnieku audzēšanas programmas paškontroles procedūru izvērtēšanas procesā konstatētām neatbilstībām snieguma pārbaudes rezultātos, kas veikts saskaņā ar 2018. gada 18. decembra Ministru kabineta noteikumu Nr. 796 “Šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtība, kā arī audzēšanas programmas apstiprināšanas kārtība” (turpmāk – Noteikumi Nr.7[96) 12.1.punktu.](https://likumi.lv/ta/id/303849#piel1)

4.2. Komisijas priekšsēdētāju un Komisijas priekšsēdētāja vietnieku ievēlē no Komisijas locekļu vidus.

4.3. Komisijas sēdes sasauc Komisijas priekšsēdētājs.

4.4. Komisijas darbu vada Komisijas priekšsēdētājs. Komisijas priekšsēdētāja prombūtnes laikā viņa pienākumus pilda Komisijas priekšsēdētāja vietnieks.

4.5. Komisija ir lemttiesīga, ja sēdē piedalās vismaz trīs Komisijas locekļi.

4.6. Komisija lēmumus pieņem ar vienkāršu balsu vairākumu, atklāti balsojot. Ja balsis sadalās līdzīgi, izšķirošā ir Komisijas priekšsēdētāja balss.

4.7. Komisijas sekretariāta funkcijas veic LDC.

4.8. Komisijas locekļi tiek iepazīstināti ar Komisijas darba kārtību un informēti par Komisijas sēdes norises laiku un vietu ne vēlāk kā piecas dienas pirms Komisijas sēdes.

4.9. Ja notiek testa kārtošana Personām, tad Komisijas locekļi tiek iepazīstināti ar Personu iesniegtajiem dokumentiem un sagatavoto pārbaudes testu.

4.9.1. Pārbaudes testa rezultātus vērtē Komisija. Persona pārbaudes testa laikā sniedz rakstiskas atbildes uz 40 jautājumiem. Pārbaudes tests ir nokārtots, ja tajā sniegtas ne mazāk kā 36 pareizas atbildes (90 procentu).

4.9.2. Komisija pieņem lēmumu par sertifikāta izsniegšanu vai par atteikumu izsniegt sertifikātu, pamatojoties uz pārbaudes testa rezultātiem, un paziņo to Personai.

4.9.3. Ja Komisija pieņēmusi lēmumu par sertifikāta izsniegšanu, LDC triju darbdienu laikā pēc lēmuma pieņemšanas iekļauj sertifikātā norādīto informāciju sertifikātu un apliecību ieguvušo personu reģistrā.

4.10. Ja Komisija izskata sūdzību vai lietas materiālus par neatbilstību Personas darbībā, tad Komisijas locekļiem dokumenti tiek izsniegti triju dienu laikā no iesnieguma saņemšanas dienas.

4.11. Komisijas locekļi detalizēti izvērtē dokumentus un sniedz savu viedokli par saņemto sūdzību, vai papildu jautājumu gadījumā, ierosina veikt papildus pārbaudi vai faktu noskaidrošanu.

4.12. Komisijas locekļiem virspārraudzības rezultātu kopsavilkums vērtēšanai tiek iesniegts triju dienu laikā no virspārraudzības pārbaudes akta saņemšanas dienas.

4.13. Komisijas locekļi 5 darba dienu laikā detalizēti izvērtē virspārraudzības rezultātu kopsavilkumu un sniedz savu viedokli par to, un pieņem lēmumu.

4.14. Sēdes protokols tiek sagatavots piecu darba dienu laikā pēc katras Komisijas sēdes norises.

4.15. Sēdes protokols pirms parakstīšanas tiek saskaņots ar visiem Komisijas locekļiem.

4.16. Sēdes protokolu paraksta Komisijas priekšsēdētājs un sekretārs.

4.17. Komisijas sekretāra pienākumus pilda LDC norīkota persona, kas nav Komisijas loceklis.

4.18. Komisijas lēmums stājas spēkā ar tā paziņošanas brīdi adresātam.

4.19. Komisijas sēdēs var tikt pieaicināti lopkopības eksperti, kam ir padomdevēja tiesības.

**5. Sertifikāta apturēšana un anulēšana**

5.1. Ja persona, kas ir saņēmusi sertifikātu, nepilda normatīvo aktu prasības dzīvnieku audzēšanas, ciltsdarba vai veterinārmedicīnas jomā vai ir sniegusi nepatiesu informāciju, Komisija lemj uz laiku apturēt sertifikāta darbību, līdz persona ir apmeklējusi kvalifikācijas paaugstināšanas pasākumus saskaņā ar Noteikumu 21.punktu un atbilstoši Noteikumu 10.punktam atkārtoti nokārtojusi pārbaudes testu.

5.2. Ja persona, kas ir saņēmusi sertifikātu, piecu gadu laikā nav paaugstinājusi kvalifikāciju attiecīgajā darbības jomā, Komisija lemj uz laiku apturēt sertifikāta darbību, līdz persona ir paaugstinājusi kvalifikāciju saskaņā ar Noteikumu 21.punktu un atbilstoši Noteikumu 10.punktam atkārtoti nokārtojusi pārbaudes testu.

5.3. Komisija lemj par sertifikāta anulēšanu, ja Persona:

 5.3.1. savas darbības un bezdarbības dēļ ir radījusi zaudējumus ganāmpulka īpašniekam;

 5.3.2. atkārtoti pārkāpusi normatīvo aktu prasības dzīvnieku audzēšanas, ciltsdarba vai veterinārmedicīnas jomā vai sniegusi nepatiesu informāciju;

 5.3.3. triju gadu laikā nav veikusi darbību sertifikātā norādītajā jomā;

 5.3.4. Ja pieņemts lēmums par sertifikāta anulēšanu, Persona iesniegumu jauna sertifikāta saņemšanai attiecīgajā darbības jomā var iesniegt pēc pusgada no dienas, kad paziņots lēmums par sertifikāta anulēšanu.

**6. Apliecības izsniegšana, apturēšana un atsaukšana**

6.1. Datu centrs pēc personas pieprasījuma izsniedz apliecību papīra dokumenta formā. Izglītības iestāde vai komersants personai izsniedz apmācību apliecinošu dokumentu.

6.2. Ja persona, kas ir saņēmusi apliecību, nepilda normatīvo aktu prasības dzīvnieku audzēšanas, ciltsdarba vai veterinārmedicīnas jomā vai ir sniegusi nepatiesu informāciju, Komisija lemj uz laiku apturēt apliecības darbību, līdz persona ir apmeklējusi kvalifikācijas paaugstināšanas pasākumus saskaņā ar Noteikumu 36. punktu.

6.3. Ja persona, kura ir saņēmusi apliecību, piecu gadu laikā nav paaugstinājusi kvalifikāciju attiecīgajā darbības jomā, Komisija lemj uz laiku apturēt apliecības darbību, līdz persona ir paaugstinājusi kvalifikāciju saskaņā ar Noteikumu 36. punktu.

6.4. Komisija lemj par apliecības atsaukšanu, ja Persona:

6.4.1. atkārtoti ir pārkāpusi normatīvo aktu prasības dzīvnieku audzēšanas, ciltsdarba vai veterinārmedicīnas jomā vai sniegusi nepatiesu informāciju;

6.4.2. triju gadu laikā nav veikusi darbību apliecībā norādītajā jomā.

6.5. Ja pieņemts lēmums par apliecības atsaukšanu, Persona iesniegumu jaunas apliecības saņemšanai attiecīgajā darbības jomā var iesniegt pēc pusgada no dienas, kad paziņots lēmums par apliecības atsaukšanu.

**7. LDC virspārraudzības rezultātu izvērtēšana**

7.1. LDC katru gadu līdz 1.decembrim iesniedz Komisijai piena šķirņu govju un kazu virspārraudzības rezultātu aktu par noslēgtā pārraudzības gada rezultātiem.

7.2. Komisija, LDC iesniegtos virspārraudzības rezultātus, izvērtē saskaņā ar Noteikumu Nr.228 prasībām un pieņem lēmumu par attiecīgā ganāmpulka pārraudzības datu anulēšanu un reģistrācijas apturēšanu, ja:

7.2.1. piena daudzuma mērīšanas līdzekļi neatbilst Noteikumu Nr. 228. prasībām;

7.2.2. piena paraugu ņemšana vai pārraudzības datu reģistrēšana neatbilst Noteikumu Nr.228 prasībām;

7.2.3. personai, kas veic pārraudzību vai snieguma pārbaudi, nav izsniegta sertifikāta vai apliecības saskaņā ar Noteikumu Nr. 116. prasībām.

7.3. Komisija, pamatojoties uz virspārraudzības laikā konstatēto, pieņem lēmumu par attiecīgā ganāmpulka pārraudzības datu anulēšanu par attiecīgo periodu, atbilstoši Noteikumu Nr. 228. 60.2. apakšpunktam.

7.4. Ja Komisija saskaņā ar Noteikumu Nr. 228. 60. punktu pieņēmusi lēmumu par ganāmpulka pārraudzības datu anulēšanu, datu centrs datubāzē attiecīgā ganāmpulka pārraudzības datiem pievieno atzīmi, ka minētie dati nav izmantojami ciltsdarbā.

7.5. Pēc virspārraudzības laikā konstatēto nepilnību novēršanas, Komisija pieņem lēmumu par ganāmpulka pārraudzības datu reģistrācijas atjaunošanu.

7.6. Virspārraudzības rezultātu atbilstības pārbaudi veic atbilstoši šī nolikuma 1.pielikuma metodikai.

7.7. Ganāmpulka īpašniekam un pārraugam ir pienākums sniegt Komisijai visu nepieciešamo informāciju, lai varētu veikt pārbaudes atbilstoši 7.6. punktā minētajai metodikai.

**8. Snieguma pārbaudes un izcelsmes datu virspārraudzība:**

8.1.Biedrības iesniegto pārbaudes aktu par konstatētām slaucamo govju un slaucamo kazu snieguma pārbaudes un izcelsmes datu neatbilstībām Komisija izvērtē saskaņā ar Noteikumu Nr.228 prasībām.

8.2. Biedrības iesniegto informāciju par konstatētām neatbilstībām snieguma pārbaudes datos, kas iegūta lauksaimniecības dzīvnieku audzēšanas programmas paškontroles procedūru izvērtēšanas procesā, Komisija izvērtē saskaņā ar Noteikumu Nr.796 prasībām.

8.3. Komisija pieņem lēmumu par attiecīgo eksterjera vērtēšanas datu anulēšanu, ja:

8.3.1. eksterjera vērtējums nav iegūts saskaņā ar prasībām, kas noteiktas Noteikumos Nr. 228 un attiecīgās šķirnes lauksaimniecības dzīvnieku audzēšanas programmā, kas izstrādāta atbilstoši Noteikumu Nr.796 prasībām;

8.3.2. Personai, kas veic eksterjera vērtēšanu, nav izsniegts sertifikāts atbilstoši Noteikumu Nr. 116 prasībām.

**9. Komisijas locekļu atbildība**

9.1. Komisijas locekļu pienākums ir izskatīt iepriekš izsūtīto dokumentāciju un jautājumu gadījumā vērsties pie Komisijas priekšsēdētāja pirms Komisijas sēdes.

9.2. Komisijas locekļu pienākums ir nodrošināt dalību sēdēs un lēmumu pieņemšanu laikā / nodrošināt virspārraudzības rezultātu atbilstības izvērtēšanu laikā.

9.3. Komisijas locekļiem nav tiesību izpaust trešajām personām informāciju, kas tiem kļuvusi zināma, izvērtējot Personas atbilstību / virspārraudzības rezultātus.

9.4. Gadījumā, ja tiek konstatēts, ka kāds no Komisijas locekļiem nav ievērojis konfidencialitātes principu vai izmantojis informāciju savtīgiem nolūkiem, Komisijas locekļi pieņem lēmumu konkrēto personu turpmāk Komisijas sastāvā neiekļaut.

9.5. Visi Komisijas locekļi ir atbildīgi par Komisijas sēdē pieņemtajiem lēmumiem.

LDC direktors \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Ivans Vorslovs